Mikunga.
103.
Mukunga ya Davidi. Bika ti mu tonda Yave, bika ti nyonso yina kele na kati ya munu kutonda Nkumbu ya yandi ya longo! 
Bika ti mu tonda Yave, mu me zimbana ve mambu ya yandi nyonso ya mbote yina yandi me sala! 
Ni yandi ke lemvokilaka masumu ya nge nyonso, ni yandi ke nyakisaka nge na bimbevo ya nge nyonso. 
Ni yandi ke kuulaka nge na mpasi ya lufwa. Ni yandi ke fulusaka nge na luzolo mpe bumbote. 
Ni yandi ke fulusaka nge na bimvwama na buboba ya nge, ni yandi ke vutulaka nge buntwenya mutindu ngo-nuni. 
Yave ke fundisaka na ludedomo, yandi ke nwaninaka bantu nyonso yina ba ke nyokolaka. 
Yandi lakisaka mabanza ya yandi na Moyize, yandi sadilaka bana ya Isayeli mambu ya ngitukulu. 
Yave ke fwilaka bantu kyadi, yandi ke lembaka ve na kulemvokila, yandi ke dasukaka mbangu ve, yandi kele ya kufuluka na bumbote. 
Yandi ke sembaka ve konso ntangu, yandi ke bumbaka ve nkele ya yandi bantangu nyonso. 
Yandi ke sembaka beto ve mutindu kele masumu ya beto, yandi ke pesaka ve beto kitumbu mutindu kele yimbi ya beto. 
Mutindu mosi mazulu kele ya kuzangama na zulu ya ntoto, mutindu mosi mpe bumbote ya yandi kele na zulu ya bayina ke zitisaka yandi. 
Mutindu mosi lweka ya esete kele ntama na lweka ya wesete, mutindu mosi mpe yandi ke na kukatula yimbi ya beto, samu na kunata yawu ntama. 
Mutindu tata ke fwilaka bana ya yandi kyadi, Yave ke fwilaka kyadi bantu yina ke zitisaka yandi. 
Ya tsyelika yandi zaba mutindu beto yilamaka, yandi me zimbana ve ti beto kele fundu-fundu. 
Bilumbu ya luzingu ya muntu kele mutindu matiti, yandi kele mutindu bifulu ya matiti ya bilanga. 
Ntangu mupepe ke fulaka na zulu ya yawu, yawu ke zimbanaka, kisika yina yawu vwandaka ke zabanaka dyaka ve. 
Kasi kukwikama ya Yave ke zingilaka bantangu nyonso, samu na bayina ke zitisaka yandi, ludedomo ya yandi kele samu na bana ya bana ya bawu, 
mpe samu na bayina ke bumbaka ngwisani ya yandi, ke bambukaka moyo na bantumunu ya yandi, samu na kusadila yawu. 
Yave me vwandisa kiti ya yandi ya kintinu na mazulu, kimfumu ya yandi ke na kuyala bima nyonso. 
Beno tonda Yave beno bambazi ya yandi, beno yina kele ya kufuluka na lulendo mpe ngolo, beno yina ke na kusadila mambu ya yandi, mpe ke na kuwaka ndinga ya yandi! 
Beno tonda Yave, beno binwani ya yandi nyonso, beno yina ke sadilaka yandi mpe ke salaka luzolo ya yandi! 
Beno tonda Yave, beno nyonso yina yandi yidikaka, beno tonda Yave na bisika nyonso yina yandi ke na kuyala. «Bika ti mu tonda Yave!» 
