Oseya.
2.
Kasi kilumbu kele, yina lutangu ya bantu ya Isayeli ke kuma mutindu munyenge ya mubu. Ba ke fwanikisa yawu ve, mpe ba ke lenda ve na kutanga lutangu ya yawu. Kisika yina ba vwandaka tuba na bawu: «Beno kele ve bantu ya munu», ba ke tuba na bawu: «Beno kele bana ya Nzambi ya moyo». 
Na yina, bana ya Yuda mpe bana ya Isayeli, ke vukana, mpe bawu ke vwanda kisika mosi. Bawu ke soola mfumu mosi mpe bawu ke yala yinsi. Yawu ke vwanda kilumbu ya nene ya Izeleele. 
Beno tuba na bampangi ya beno: «Ami» (yina zola kutuba bantu ya munu) mpe na bibusi ya beno: «Luwama» (yina zola kutuba yina ba ke fwilaka kyadi). 
Beno funda mama ya beno. Beno funda yandi, samu ti, yandi kele ve kento ya munu, mpe mu kele ve bakala ya yandi. «Yandi katula na kizizi ya yandi bidimbu ya kindumba! Mpe yandi katula bidimbu ya kinsuza na kati-kati ya mabene ya yandi. 
Kana yandi sala yawu ve, mu ke katula yandi binkuti nyonso. Yandi ke vwanda, mutindu kilumbu yina, ba butaka yandi. Mu ke sala ti, yandi kukuma mutindu yinsi ya kuyuma. Mu ke sala ti yandi vwanda mutindu ntoto ya kuyuma, mpe mu ke kufwa yandi na nsatu ya maza.» 
«Mu ke tala ve bana ya yandi kyadi, samu ti, bawu kele bana yina, ba kuzwaka na kindumba. 
Ee, mama ya bawu me sala kindumba, mama yina nataka kivumu ya bawu, me sala mambu ya nsoni. Yandi vwandaka tuba: Mu ke landa makangu ya munu yina ke pesaka munu dimpa na maza, lele ya mika ya mameme mpe lele ya lino, mafuta mpe malafu.» 
Ni yawu yina munu Yave, mu ke kanga yandi nzila, na bayinti ya bansende. Mu ke zunga yawu na kibaka, samu ti, yandi tala dyaka ve, nzila ya yandi. 
Yandi ke landa makangu ya yandi, kasi yandi ke kuzwa ve bawu. Yandi ke sosa bawu, kasi yandi ke tala ve bawu. Yandi ke tuba: «Mu fwana kuvutuka na bakala ya munu ya ntete, samu ti, luzingu ya munu vwandaka ya kulutila mbote na ya bubu yayi!» 
«Yandi vwandaka bakula ve ti ni munu vwandaka pesa yandi bambuma ya faline, vinu ya malu-malu mpe mafuta ya malu-malu. Ni munu vwandaka vwamisa yandi na kupesaka yandi wolo na palata yina yandi vwandaka sadila samu na kusambilaka Baale. 
Ni yawu yina, mu ke kwiza botola yandi bambuma ya munu ya faline na ntangu yina, ba ke yonzikaka yawu mpe vinu ya munu ya malu-malu na ntangu ya yawu. Mu ke botola yandi bilele ya munu ya mika ya mameme mpe bilele ya lino yina yandi vwandaka vwata, samu na kufuka kipene ya yandi. 
Kasi na ntangu yayi, mu ke katula yandi bilele, samu na kufwisa yandi nsoni na meso ya makangu ya yandi mpe ata muntu ke kabikisa munu na kusala yawu. 
Mu ke sukisa kyese ya yandi, mikembo ya yandi, mikembo ya yandi yina yandi ke salaka na bilumbu ya ntete ya bangonda. Mu ke sukisa basaba ya yandi, mpe mikembo ya yandi nyonso. 
Mu ke mwangisa bilanga ya yandi ya bayinti ya vinu mpe ya bafike», yina yandi vwandaka tuba: «Yayi ni difuta yina makangu ya munu pesaka munu.» «Mu ke sala ti bilanga yango, kukuma mfinda kisika bibulu ya mfinda ke banda na kwizaka kudya. 
Mu ke pesa yandi kitumbu, samu na bilumbu yina, yandi vwandaka sadila Baale, ntangu yandi vwandaka yoka Maaka ya nsunga ya mbote, yandi vwandaka vwata milunga ya misapi mpe bampanga na laka, yandi vwandaka landa makangu ya yandi mpe vwandaka zimbana munu. Ni Yave me tuba yawu. 
Ni yawu yina, mu ke leba yandi, mu ke benda yandi na yinsi ya kuyuma mpe mu ke zonza na ntima ya yandi, 
mpe kuna, mu ke vutula yandi bilanga ya yandi ya bayinti ya vinu mpe mu ke sala ti mudimba ya Akole, kukuma mwelo yina, ke pesa yandi kivuvu. Yandi ke landa dyaka munu mutindu yandi vwandaka sala yawu ntangu yandi vwandaka ntwenya, mpe mutindu ntangu yina yandi basikaka na Ngipiti.» 
«Yave ke na kutuba, na kilumbu yina, yandi ke bokila munu “Bakala ya munu”, mpe yandi ke bokila dyaka munu ve, “Baale ya munu”, (yina zola kutuba mfumu ya munu). 
Mu ke sala ti yandi bika na kutangunaka dyaka nkumbu ya Baale, mpe bankumbu ya banzambi ya mutindu yina, ba ke zonzila dyaka yawu ve. 
Na kilumbu yina, mu ke tula na bantu ya munu, ngwisani na bibulu ya mfinda, na bandeke ya mazulu, na bibulu ya fyoti yina kele na ntoto. Mu ke zenga minani ya mvita, mpe bambele ya mvita. Mu ke sukisa mvita, nyonso yina ke zimbana mpe mu ke sala ti, bantu ya munu lala na kizunu. 
Isayeli, nge ke vwanda kento ya munu, ya bamvula na bamvula. Na kukwela nge, mu ke futa ntalu yayi: ludedomo, kusungama, kukwikama mpe luzolo. 
Mu ke kwela nge na kukwikama nyonso, mpe nge ke zaba mbote Yave. 
Yave ke na kutuba: Na kilumbu yina, mu ke pesa mvutu. Mu ke pesa mvutu na mazulu mpe mazulu ke pesa mvutu na ntoto. 
Ntoto ke vutula mvutu na kupesa bambuma ya faline, vinu ya malu-malu, mpe mafuta ya malu-malu. Mpe bima yayi ke pesa mvutu na Izeleele. 
Mu ke sala ti, yandi vwanda mutindu bambuma ba me mwanga na yinsi nyonso samu na munu. Mu ke fwila Lo-Luwama kyadi. Mu ke tuba na Lo-Ami: “Nge kele bantu ya munu”, mpe yandi ke tuba: “Nzambi ya munu.”» 
