2 Samwele.
22.
Davidi yimbidilaka Yave mukunga bantangu yina Yave kuulaka yandi na maboko ya bambeni, mpe ya Sawule. 
Yandi tubaka: Yave kele ditadi ya munu ya nene. Yandi kele kiswamunu ya munu. Yandi ke kuulaka munu. 
Nzambi kele Ditadi ya munu ya nene, kisika yina mu ke bumbamaka. Yandi kele Kinwanunu yina ke kebaka munu. Yandi kele Ngolo yina ke vuukisaka munu. Kibumbamanu ya munu kele na kati ya yandi. Nge Muvuukisi ya munu, nge ke vuukisaka munu na maboko ya bantu ya yimbi. 
Nkembo na Yave! Ntangu mu ke bokilaka yandi, yandi ke kuulaka munu na maboko ya bambeni ya munu. 
Bimpo ya lufwa kangaka munu. Nyamba ya lufwa fulusaka munu na boma. 
Basinga ya yinsi ya bantu ya kufwa kangaka munu. Mitambu ya lufwa vwandaka na mantwala ya munu. 
Na kati ya bampasi ya munu, mu bokilaka Yave. Mu bokilaka Nzambi ya munu. Katuka kuna na yinzo ya yandi, yandi kuwaka munu. Bidilu ya munu kumaka tii na makutu ya yandi. 
Ntoto ninganaka, yawu mwanganaka. Balufulu ya mazulu tekitaka, yawu ninganaka samu ti Nzambi kumaka na nkele. 
Mulinga vwandaka basika na mbombo ya yandi. Tiya ya nene vwandaka basika na yinwa ya yandi. Milaka ya tiya vwandaka basika na yinwa ya yandi. 
Yandi fungulaka mazulu, yandi kulumukaka. Yandi kulumukaka na dituti ya ndombe na yisi ya makulu ya yandi. 
Yandi yulukaka na zulu ya keluba mpe yandi dumukaka. Yandi talanaka na kati ya mupepe. 
Yandi fukilaka kitombe mutindu divunga, yandi bumbamaka na kati ya matuti ya nene. Yandi bumbamaka na kati ya matuti ya kufuluka na maza. 
Nsemo ya nene tekilaka na mantwala ya yandi, nsemo yango vwandaka basisa milaka ya tiya. 
Kuna na zulu, Yave dumaka, Nzambi ya Kulutila Kuzangama wakisaka ndinga ya yandi. 
Yandi mwangisaka madyonga na balweka nyonso, yandi fidisaka balusyemo na balweka nyonso. 
Na kuduma yina Yave dumaka, ntoto ya yisi ya maza ya mubu talanaka. Na mupepe yina basikaka na mbombo ya yandi, balufulu ya yinza talanaka. 
Katuka kuna na mazulu, yandi me lambula diboko mpe yandi me simba munu. Yandi me basisa munu na kati ya maza ya nene. 
Yandi kuulaka munu na maboko ya mbeni yina me lutilaka munu na lulendo. Yandi kuulaka munu na maboko ya bayina ke yinaka munu mpe me lutila munu ngolo. 
Bambeni vwandaka na mantwala ya munu kilumbu yina mpasi ya nene kuminaka munu, kasi Yave vwandaka kiyekamanu ya munu. 
Yandi katulaka munu na mpasi ya lufwa. Yandi kuulaka munu, samu ti yandi ke zolaka munu. 
Yave me sadila munu mutindu kele kudedama ya munu. Mutindu maboko ya munu kele ya kuvedila, ni mutindu yina mpe yandi me sadila munu, 
samu ti mu landaka banzila ya Yave, mu mangaka ve Nzambi ya munu, mutindu ke salaka bantu ya mavanga ya yimbi. 
Misiku ya yandi nyonso kele na mantwala ya munu. Mu ke bikaka ve na kusadila bansalulu ya misiku ya yandi. 
Mu vwandaka ya kusungama na mantwala ya yandi. Mu mangaka na kusala nyonso ya yimbi. 
Ni yawu yina, Yave me sadila munu mutindu kele kudedama ya munu. Yandi me sadila munu mutindu kele kuvedila ya munu na ntadisi ya yandi. 
Yave, na muntu ya kukwikama, nge ke talanaka ya kukwikama. Na muntu ya kusungama, yina ke na kibakala, nge ke talanaka ya kusungama. 
Na muntu yina kele ya kuvedila, nge ke lakisaka kuvedila ya nge. Na muntu yina kele ve ya kusungama, nge ke sadilaka yandi ve na kusungama nyonso. 
Ni nge ke vuukisaka bantu ya kukuluka, nge ke talaka bantu ya lunangu mpe nge ke kululaka bawu. 
Yave, nge kele mwinda ya munu. Yave, nge ke kyenzulaka munu na kati ya kitombe. 
Kintwadi na nge, mu ke nwanisaka na nswalu nkonga ya binwani ya bambeni. Kintwadi na nge Nzambi ya munu, mu ke yulukaka bibaka. 
Nzila ya Nzambi kele ya kulunga. Mambu ya Yave kele ya tsyelika. Yandi kele mutindu kinwanunu yina ke kebaka nzutu, samu na bayina ke bumbamaka na sika ya yandi. 
Ya kele ve na Nzambi ya nkaka, kaka ni nge Yave. Ya kele ve na ditadi ya nkaka ya nene, kaka ni Nzambi ya beto. 
Nzambi kele kiswamunu ya munu ya ngolo. Yandi ke kubikaka mbote-mbote nzila ya munu. 
Yandi ke salaka ti makulu ya munu kuvwanda mutindu makulu ya nsyesye. Yandi ke salaka ti mu vwanda ya kutelama na zulu ya myongo. 
Yandi ke lakisaka munu mutindu ya kunwana mvita. Yandi ke pesaka munu ngolo ya kusadila munani ya kisengo ya mbwaki. 
Kukuula yina nge ke kuulaka munu kele kinwanunu yina ke kebaka nzutu. Bamvutu ya nge ke pesaka munu ngolo. 
Nge ke salaka ti mu kima mbangu ata kubula mabaku. 
Mu ke landaka bambeni ya munu, mpe mu ke kufwaka bawu. Mu ke vutukaka ve manima kana mu me manisa ve na kufwa bawu. 
Mu ke manisaka na kufwa bawu. Mu ke sasaka bawu. Bawu ke lendaka dyaka ve na kutelama. Ba ke kubwaka na makulu ya munu. 
Nge ke pesaka munu ngolo na ntangu ya mvita, nge ke tulaka mitantu ya munu na yisi ya makulu ya munu. 
Nge ke kimisaka mitantu ya munu na meso ya munu. Mu ke manisa na kufwa bayina ke yinaka munu. 
Bawu ke na kusosa, kasi ata muntu ke na kusadisa bawu. Bawu ke na kubokila Yave, kasi yandi ke na kupesa bawu ve mvutu. 
Mu ke mwangisa bawu mutindu fundu-fundu ya ntoto. Mu ke kosunaka bawu. Mu ke dyataka bawu mutindu poto-poto ya banzila. 
Nge ke kuulaka munu na banwanusunu ya bantu ya munu. Nge ke na kusala ti munu, mu vwanda mfumu ya bayinsi. Bantu yina mu zaba ve, bawu ke na kutumama na munu. 
Banzenza ke lebaka bumbote ya munu. Kana mu tuba kaka dyambu mosi, bawu ke tumamaka. 
Banzenza ke dyaka ve na ngolo. Bawu ke na kubasika na biswamunu ya bawu na kutekita nyonso. 
Yave kele moyo! Nkembo na Yave ditadi ya munu ya nene! Bika ti Nzambi, ditadi ya nene ya mpulusu ya munu kukembuswa! 
Nge Nzambi yina ke futisaka yimbi na bantu yina ke salaka munu yimbi, nge yina ke salaka ti bantu kutumama na munu, 
Yandi ke katulaka munu na kati ya bambeni ya munu. Nge ke zangulaka munu na zulu ya mitantu ya munu. Nge ke kuulaka munu na maboko ya bantu ya muvusu. 
Ni yawu yina, mu ke kembila Yave na kati ya bantu ya bayinsi. Mu ke yimbila nkumbu ya nge. 
Yave ke salaka mambu ya nene samu na kukuula ntinu ya yandi. Yandi ke lakisaka kukwikama ya yandi na muntu yina yandi me byeka. Yandi ke lakisaka kukwikama ya yandi na Davidi mpe na bana ya Davidi bantangu nyonso. 
